Oud-adjunkminister MTN se nuwe voorsitterArgieffoto Mcebisi Jonas, ŉ voormalige adjunkminister van finansies, is MTN se aangewese voorsitter. Phuthuma Nhleko, voorsitter van MTN se raad, sou aanvanklik later vandeesmaand al sy pos ontruim, maar bly nou tot 15 Desember aan om ŉ ordelike oorgang te verseker. Jonas neem dan by hom oor. MTN het in ŉ verklaring gesê die maatskappy het die afgelope ruk sake gedoen in ŉ uitdagende reguleringsomgewing en onder hoogs mededingende handelsomstandighede. Die raad meen die situasie is nou meer bestendig, wat dit moontlik maak om aanpassings aan die raad te doen. Onder die nuwe raadslede is ook die voormalige president van Nigerië se sentrale bank, Lamido Sanusi. Hy sluit op 1 Julie by die raad aan. “Ons is vol vertroue dat die toetredende direkteure ŉ magdom ervaring, uiteenlopende vaardighede en streekservaring na die raad gaan bring,” het MTN in ŉ verklaring gesê. Die maatskappy het gesê die raad het ook besluit om ŉ internasionale raadgewende direksie (IAB), bestaande uit vooraanstaande leiers, saam te stel. Die IAB moet die MTN-groep help om sy strategiese doelwitte te bereik. Oudpres. Thabo Mbeki is die voorsitter daarvan. Ander lede sluit in die voormalige Ghanese president, John Kufuor, die voormalige Afrika Unie-kommissaris vir politieke aangeleenthede, dr. Aisha Abdullahi, die voormalige direkteur-generaal van die internasionale atoomenergieagentskap, Mohammed ElBaradei en die president van bemarking en dienste van Total SA, dr. Momar Nguer.